**Adio prietene**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

lui Lucian Alecsa

Nu mai e loc de poezie

nu mai e loc nici de poeți

toate se duc fir-ar să fie

rămân doar umbre pe pereți

Nu mai e loc nici de poeți

se duce lumea vai la vale

rămâne noaptea în ereți

nu întâlnești nimic în cale

Se duce lumea vai la vale

toate se duc fir-ar să fie

ți-ai pus și tu a morții zale

nu mai e loc de poezie

Nu mai e loc nici de poeți

cântați ceva dacă puteți

Costel Zăgan, CEZEISME II